
Traci Douglass

En uventet helt

Oversatt av Stine Langtangen

MINISERIE: FØRSTEHJELP I FLORIDA


Florida virker som et paradis, men skinnet bedrar. Bortenfor de vidstrakte strendene og de svaiende palmene skjer det dramatikk på høyt nivå. Både på sykehuset og utenfor … Dette er del en i miniserien Førstehjelp i Florida.

Traci Douglass er en bestselgende forfatter innen romantikksjangeren. Historiene handler om kjekke helter med mørk humor, smarte replikker og en stor personlighet; heltinnene hennes er smarte, sterke og gir like mye som de tar. Hun har en mastergrad i Writing Popular Fiction fra Seaton Hill University, og hun elsker dyr, sjokolade, kaffe, kjekke engelske skuespillere og sarkasmer – men ikke nødvendigvis i den rekkefølgen.


Til Charlotte, min fantastiske redaktør, som alltid støtter og hjelper meg, slik at historiene blir til en bok som er verdt å lese. Tusen takk! 


1

Katastrofer fikk vanligvis folk til å ville flykte fra fare, men paramedisiner Jackson Durand var ikke som folk flest. Ambulansen stanset like utenfor inngangen til akuttmottaket på Key West General, og Jackson hoppet ut bakdørene, tett fulgt av partneren, Ned. Jacksons adoptivbror, doktor Luis Durand, møtte dem ved inngangen.

«Førtien år gammel brannmann», sa Jackson da han og Ned senket båren ned fra sykebilen. «Kjørte motorsykkel og ble kastet av. Åpent lårbrudd.»

Pasienten på båren stønnet høyt og forsøkte å komme seg opp, men Jackson holdt ham nede med en hånd på brystet hans mens de trillet ham inn på akutten. Sykepleiere og teknikere slo følge med dem på veien.

«Sir», sa Luis og stilte seg ved siden av Jackson. «Kan du fortelle meg hva du heter?»

«Reed», sa mannen på båren. «Hva er galt med beinet mitt? Det gjør veldig vondt.»

«Du har brukket beinet, sir.» Luis la stetoskopet på mannens brystkasse og lyttet før han fortsatte. «Det er dessverre et stygt brudd. Vi skal hjelpe deg.» Han nikket til Jackson før han byttet plass med broren. «Luftveiene er åpne og begge lunger virker uskadde. Sir, kan du åpne øynene igjen for meg? Kan du bevege tærne på venstre fot, Reed?»

Pasienten skrek. «Au! Det gjør vondt … Jeg klarer ikke … jeg kan ikke. Det gjør så vondt i beinet.»

«Blodtrykk?» spurte Luis sykepleieren tvers overfor ham.

«Sytti over førti, doktor.»

Jackson klarte å holde masken. Han syntes synd på mannen. Et åpent lårbrudd måtte gjøre forferdelig vondt, men de kunne ikke ta sjansen på å gi ham smertestillende. Da kunne blodtrykket bli enda lavere.

«Ja vel», sa Luis. «La oss gi ham seks enheter med blod.»

Jackson og Ned gikk ut av rommet for å gi bedre plass til de andre. Mens Ned trillet båren tilbake til bilen, fortsatte Jackson nedover gangen mot utstyrsrommet for å hente nye forsyninger. Han hilste på alle ansatte han møtte på veien. Han kjente de fleste her og hadde et velfortjent godt renommé som en man kunne stole på i krisesituasjoner. Han likte å være en mann med en plan og å være populær. Men først og fremst likte han å ha kontroll. Forhåpentligvis ville renommeet gi ham en forfremmelse snart; han trengte bare en siste sjanse til å bevise at han var dyktig nok.

Han gikk inn på utstyrsrommet og begynte å fylle vesken med gasbind, elastiske bandasjer, sprøyter, hansker og strips. De ryddige hyllene sto i stil med broren hans, Luis, som var sjef for denne avdelingen. Alt på rett sted og et sted for alt.

Ettertenksom, stille og effektiv. Det var Luis Durand i et nøtteskall. Den rake motsetningen til Jackson, som trivdes med kaos, raske avgjørelser og spenning. Det var best å holde seg i bevegelse, for den som hang etter, ble stående igjen alene.

Det hadde han lært på den brutale måten.

«Hei», sa en sykepleier som kom rundt hjørnet på den hylleraden han sto ved. Hun var kledd i rosa operasjonsklær og en jakke med tegninger av  babyer på. Barselavdelingen. Jackson så på ansiktet hennes og deretter på utstyrsbagen sin igjen. Hun var søt. Han husket ikke navnet hennes, men ut fra det forventningsfulle smilet gjettet han seg til at hun husket hans. Kanskje fordi de hadde gått ut sammen, hygget seg, kanskje mer. Han hadde et rykte utenfor sykehuset også.

«Hei», sa Jackson, men han møtte ikke blikket hennes. Han skammet seg ikke over all flørtingen. Han lå bare med kvinner som visste hvordan han var. Ingen løfter, ingen forpliktelser. Han grep en pakke antiseptiske servietter og skjøv dem ned i ytterlommen på bagen samtidig som han forsøkte å ignorere at hun fremdeles stirret på ham.

«Du husker ikke hvem jeg er, gjør du vel?»

«Selvsagt gjør jeg det», sa han og konsentrerte seg om glidelåsen på bagen samtidig som han tenkte at det kanskje var på tide å gi seg mens leken var god. Ikke slå seg til ro med noen, for han var aldri i et forhold – hvis man ble for involvert, endte man alltid med å såre noen eller å bli skuffet – men han fylte snart tretti, og begynte ærlig talt å bli for gammel til dette. Han kikket på navneskiltet hennes. «Hvordan kunne jeg vel glemme deg, Susie?»

Hun fnyste høylytt. «Og det beviser hva jeg nettopp sa. Jeg heter Amy. Jeg lånte denne jakken av en kollega fordi jeg frøs.»

Jackson rødmet og rettet seg opp.

«Men det er greit. Jeg ble ikke fornærmet», sa hun jovialt. «Vi var sammen på den St. Patrick’s Day-festen på Durand’s tidligere i år. Men jeg husker ikke så mye av den kvelden jeg heller, for jeg drakk også for mye.»

Akkurat.

Adoptivforeldrene hans eide en av de populære barene i den mer turistifiserte delen av Key West, Durand’s Duck Bill Pub. Jackson hadde hatt mange morsomme stunder i den baren – og glemt mange av dem også. Han smilte skjevt til henne og håpte sjarmen ville redde ham denne gangen også. «Det stemmer. Nå husker jeg deg, Amy. Det var du som vant øldrikking-konkurransen og hengte t-skjorten din opp i en av takbjelkene.»

Hun ristet på hodet og lo høyt. «Jeg tapte whiskyduellen og måtte kysse den grusomme nissestatuen ved inngangen. Men godt forsøk, det skal du ha.»

«Takk.» Han blunket og gikk forbi henne. «Jeg må dessverre stikke.»

«Selvsagt må du det», ropte hun etter ham. «Takk for minnene.»

«Ha det, Amy», ropte han tilbake, glad for å komme seg unna. Da han kom tilbake til akutten, sto broren hans og snakket i telefonen på sykepleierstasjonen.

«Brannmann kastet av motorsykkelen, stygt lårbeinsbrudd. Mistanke om bekkenbeinsbrudd. Dessuten er jeg bekymret for om han har en hittil uoppdaget skade på indre organer, kanskje leveren eller milten, og at det øker blodtapet. Vi må opp til ortopedisk for å sjekke beinet, men akkurat nå fokuserer vi på å redde livet hans. Ok. Ja. Jeg kommer straks. Takk.»

«Ny travel dag?» Jackson gikk bort til broren. «Tror du han vil klare seg?»

«Vi gjør alt vi kan for at han skal overleve», sa Luis og skyndte seg mot trappen opp til tredje etasje, bare for å bli forhindret av brannmannens familie og kollegaer. Jackson konsentrerte seg om å fylle ut skjemaene for uthentet utstyr, mens broren gjorde sitt beste for å berolige de nyankomne. «Reed har fått et stygt beinbrudd og må opereres nå. Vi må også passe på at han ikke har noen indre blødninger. Hvis dere kan sette dere ned og vente, kommer jeg så fort jeg har noe nytt å melde. Jeg …»

Stemmen hans svant hen, og Jackson kikket opp for å se hva som var årsaken. Luis var svært veltalende, alltid forberedt, alltid et skritt foran. Han hadde mild Asperger, noe som gjorde at hjernen hans aldri hvilte helt, så det at han plutselig ble taus, var et sjeldent tilfelle. Men Jackson så bare de samme menneskene som før. En gråtende middelaldrende kvinne og to tenåringer, som han antok var pasientens kone og barn. Bak dem sto Reeds kollegaer, i uniformene sine og med brannbilene parkert utenfor akuttmottaket, fremdeles med blinkende lys. Jackson gjenkjente brannfolkene, de dro ofte ut på de samme turene som sykebilene, og mange av dem var kurset i førstehjelp. Bud Landry, John Cheeves og Stacy Williams. Luis var definitivt ikke homofil, så de staute karene kunne ikke være grunnen til den plutselige tausheten hans. Da gjensto Stacy.

Blond, tjuesju eller tjueåtte, kanskje. Pen på en naturlig måte. Formfull og feminin, men også modig og svært dyktig i jobben. Utseendet kunne virkelig bedra. Luis stirret på henne som om han hadde sett et spøkelse.

Meget interessant. Kanskje broren omsider var blitt forelsket.

Luis drev seg selv hardt og fikset alt, kanskje bortsett fra privatlivet. Alltid på jobb, alltid hjelpsom og alltid i vekst. Han hadde fortalt Jackson at det var fordi foreldrene hans hadde dødd da de flyktet fra Cuba til USA, at de hadde ofret alt for å gi ham et bedre liv. Luis følte seg forpliktet til å være modig og uselvisk, uansett hvor mye det kostet ham. Dette var den eneste delen av livet adoptivbrødrene hadde til felles, men av svært ulike grunner. Luis’ fortid var rotfestet i bekreftelse og aksept. Jacksons i svik.

Moren hans hadde forlatt ham da han var fire år gammel. Uten forklaring, og han hadde heller aldri hørt noe fra henne.

Han visste ikke hvorfor hun hadde dratt, bare at hun hadde forsvunnet. Og at han alltid hadde trodd, innerst inne, at han antakelig fortjente det.

Det plinget fra heisen ved siden av ham, og lyden fikk ham ut av tankene. Broren også. Han unnskyldte seg og gikk fort opp trappen. Jackson gjorde papirarbeidet ferdig og skjøv den vonde fortiden ut av tankene.

Dette var den delen av jobben han likte minst. Han likte mye bedre å være ute og redde liv, hjelpe andre og beskytte dem som trengte det. Det å beskytte noen var kallet hans. Dessuten medførte ikke jobben at man ble for nært knyttet til noen. Det kom stadig en ny pasient. Det var når man knyttet seg for sterkt til noen at ting ble farlige.

For alle gikk, før eller senere, når de fikk se den ekte, uverdige deg.

«Du, jeg stikker nå», sa Ned og klappet ham på skulderen idet han passerte. «Trenger du noe fra sykebilen før jeg drar?»

«Nei, alt i orden, takk.» Jackson planla å bruke garderoben i underetasjen for å dusje og skifte før møtet sitt med akutteamet. Han var allerede utrykningsleder, og hvis alt gikk bra, kunne han kanskje komme enda høyere opp.

«Vent litt», sa Jackson og signerte på den stiplede linjen. «Du kan ta med deg denne bagen hvis du vil.»

«Den er god. Jeg skal ned i kafeteriaen og ta meg noe å spise først, så kommer jeg tilbake og henter den. Er du sikker på at du ikke trenger noe?» spurte Ned før han gikk til heisen.

«Nei takk, det er bra. Ha en fin vakt videre.» Jackson smilte til partneren. Hvis han var kjapp i dusjen, ville han rekke å spise noe før møtet. Etter en tolvtimers vakt trengte han bare å slappe av litt før han kunne tenke på mat. Jackson bladde om til neste side og begynte å fylle inn det som trengtes. Tv-en durte i bakgrunnen.

«Den tropiske stormen Mathilda er forventet å øke til orkans styrke før den treffer Golfen tidlig neste uke. Det er fremdeles usikkert nøyaktig hvor hun vil treffe kysten, men vi forventer at hun vil sveipe over Florida Keys på vei innover i landet.»

Jackson sukket. De hadde hatt møter til og fra helt siden begynnelsen av orkansesongen i mai. Hver uke kom det noen nye ansikter til konferanserommet, og teamet økte etter hvert som forholdene endret seg. Utrykningslederen hadde ansvar for å koordinere alle teammedlemmene slik at alle var på plassen sin når en krise inntraff. Tatt i betraktning at han hadde arbeidet i ambulansetjenesten i Key West siden han forlot Kystvakten for fire år siden, og hadde hørt og sett mer eller mindre alt, var det en oppgave han mestret. Dessuten elsket han jobben. Men det bodde mer i ham. Og hvis han ble regionansvarlig, ville han få anledning til å bevise det.

Jackson rakte skjemaet til sykepleieren bak skranken da en kvinnestemme bak ham sa: «Unnskyld, kan du si meg hvor konferanserommet er? Jeg skal på et møte med akutteamet.»

Han snudde seg og så en liten, mørk kvinne med en enorm, pesende golden retriever ved siden av seg. Hunden var nesten like stor som henne, med et tåpelig hundeflir, tungen hengende ut av munnen og iført en rød vest. Jackson klarte ikke å motstå fristelsen til å klø den bak ørene. «Det var da en skikkelig godgutt.»

«Han heter Sam, og han er på jobb», sa kvinnen og lød en tanke irritert. «Hvor er rommet? Jeg vil helst ikke komme for sent.»

Jackson møtte blikket hennes og smilte høflig. «Beklager, jeg burde spurt om lov til å klappe ham først. Bli med meg, så viser jeg deg veien. Men du er tidlig ute. Møtet begynner ikke før klokken tre. Den er bare to nå.»

«Jeg vet det.» Hun begynte å gå ved siden av ham, og hunden fulgte lydig etter. «Men jeg liker å være tidlig ute og være godt forberedt.»

De gikk ut fra akuttmottaket og inn i en rolig korridor som førte til administrasjonsavdelingen. Han prøvde seg med en spøk for å lette på stemningen. «Er ikke det speidernes motto? Alltid forberedt?»

«Kanskje det. Jeg vet ikke.» Hun var rød i kinnene og kikket rett frem. Han visste ikke om det skyltes at det var varmt ute, eller om hun fremdeles var sint fordi han hadde klappet hunden hennes.

Da de kom frem til konferanserom A nederst i korridoren, snudde hun seg endelig for å se på ham. Bortsett fra at hun så på hunden. «Takk.»

«Bare hyggelig.» Han trakk seg sakte unna, mer interessert enn han ville innrømme. Folk likte ham. Særlig kvinner. Men ikke hun her. Det var en fristende utfordring, og han elsket utfordringer. Han tenkte på de nye teammedlemmene og forsøkte å finne ut hvem av dem hun var. «Da ses vi senere.»

Hun så forvirret ut og rynket pannen. «Hvorfor det?»

«Jeg skal også i det møtet. Jeg heter Jackson Durand, forresten.»

Han ventet på at hun skulle si navnet sitt, men det gjorde hun ikke. Hun bare tok med seg den store hunden inn på konferanserommet og lukket døren etter seg.

*

Lucy Miller satte seg lengst inn i rommet ved det store, tomme bordet og kunne endelig puste ut. Hun lukket øynene og gjentok mantraet sitt, ordene terapeuten hennes hadde gitt henne for noen få måneder siden og som gjorde henne mindre angstfylt.

Du klarer dette. Du har full kontroll.

Sam lå sammenkrøllet som en ball ved føttene hennes, i ferd med å sovne. Hun var nøyaktig femtini minutter for tidlig ute, og det var helt i orden. Selvsagt ville et fint, rundt tall ha vært enda bedre. To timer. Det hadde vært målet hennes, men hun var blitt forsinket av folkene på akuttmottaket og hadde måttet spørre om veien og … uff.

Hun sank sammen der hun satt.

Nei. Det gikk fint. Alt var bra. Hun kjempet mot stemmen i hodet som sa at uten rutinene, uten tellingen og kontrollen, ville alt bli kaos. At hun var ødelagt. At hun ikke mestret livet eller selv de enkleste oppgaver. Men det var løgn. Sagt til henne av dem som sto henne aller nærmest. Dem hun trodde hun kunne stole på.

Familien og forloveden hennes. Vel. Eks-forloveden.

Dusten Robert.

Men hun var flink. Hun var sterk. Hun klarte seg selv. Det var det terapeuten hennes hadde sagt, og det var det hun forsøkte å tro på.

Selv om det ikke alltid var like lett.

Selvsagt var det mer utfordrende å befinne seg på et nytt sted, og det samme gjaldt stressende situasjoner og nye mennesker. Vanligvis forsøkte hun å unngå alt slikt ved å holde seg trygt hjemme sammen med dyrene på senteret i Big Pine Key. Medisinen hjalp også, særlig på dager som denne, når hun tvang seg selv ut for å møte verden. I dag gjaldt det frivillig arbeid med terapihunden hennes på Key West General. I dag hadde hun med Sam, men hun hadde også hatt med en kakadue ved navn Bubba tidligere.

Et kaldt drag fra luftkondisjoneringen kjølte ned de varme kinnene hennes, og hun lente hodet tilbake for å nyte det. Det hjalp å være tidlig ute og velge en stol som ikke var for nær noen andre, og som hadde enkel fluktvei ut av rommet. Stillhet hjalp også. Et rolig hjørne for seg selv. Fint. Hun så seg rundt. Det var et vindu her. Og en plante. En tavle og et podium for foredragsholderne.

Hun skulle heldigvis ikke snakke. Hun var ærlig talt bare her som en vennetjeneste for en på redningssenteret. Vennen hennes hadde sagt at slike senter ofte ble oversvømt av hjemløse dyr under orkaner; derfor måtte de forberede stedet hennes på Mathilda. De hadde spurt henne om søke- og redningshunder også, men hun hadde ingen slike for tiden, bare Sam. Bestevennen hennes. Godgutten.

Det hadde Jackson Durand hatt helt rett i.

Hun så for seg det kjekke ansiktet hans med det varme og innbydende smilet.

Hold deg unna, ringte alarmklokkene i hodet hennes.

Nei. Lucy var ikke på utkikk etter kjærlighet eller et forhold i det hele tatt, ikke etter Roberts svik. Etter å ha avsluttet det dårlige forholdet, hadde hun sverget på å holde seg unna menn. Egentlig alle nye bekjentskaper, etter å ha sluppet unna de kontrollerende og manipulerende personene hjemme i Charleston.

Lucy tok et dypt åndedrag for å roe seg ned da minnene vellet opp og truet med å overvelde henne. Hun hadde trodd at de ville hennes beste, men det stemte ikke. De hadde fått henne til å tvile på seg selv, på om hun overhodet var i stand til å klare seg på egen hånd.

Tenk på tallene. Tall får deg til å føle deg bedre.

Det hadde vært førtisju steg fra akutten til konferanserommet. Hun hadde ikke tråkket på en eneste strek mellom flisene. Det var bra. Ny rekord. Terapeuten hennes ba henne telle slike ting. Hvor mange steg det var fra et sted til et annet eller hvor mange tak med hårbørsten som trengtes for å børste håret hver morgen.

Hun hadde studert til veterinær bare for å bevise for familien og Robert at de tok feil.

Men også fordi hun elsket dyr. De løy aldri. Sviktet aldri. Du kunne stole på dyr.

Nå kom det flere folk, men ingen av dem var Stacy Williams, den eneste andre i teamet hun kjente. Lucy lente seg frem for å ta ut notatblokken og pennene sine fra handlenettet. Så ble hun rastløs og fant frem et speil for å sjekke ansiktet sitt. Hun så ut som vanlig. Hun klarte seg.

Men det var utmattende å alltid bare ’klare seg’.

Hvis hun kunne latt være, ville hun gjort det. Men bare tanken på ikke å telle, ikke forberede, ikke gi etter for rutinene hun trengte, gjorde angsten enda verre, så …

De siste to årene hadde vært en tøff tid. Først det at hun reiste fra Charleston, så det å flytte til Key West. Men nå hadde hun omsider akseptert at hun var den hun var, uansett hvor vondt det gjorde. Hun trengte ingen andre. Hun trengte ikke romantikk eller kjærlighet. Alt hun trengte var fred og ro og et sted å bo. Alene. For hvis du bodde alene, kunne ingen kvele deg eller såre deg eller ødelegge deg.

Når hun var sammen med dyrene sine, ble hun rolig. Og hvis hun noen ganger følte seg ensom, var det en liten pris å betale for et rolig sinn.

Frem til i dag hadde hun håpet at den roen ville vare for evig, men så hadde hun hørt værmeldingen og – kjære vene.

Bare tanken på den kommende stormen ga henne vondt i magen. Tåpelig nok. Det var ofte stormer og orkaner i dette området. Det hadde hun blitt advart om da hun kjøpte eiendommen. De tidligere eierne hadde sørget for innretninger som ville minimere skade, som stormskodder og forsterkninger i selve bygningen. Men allikevel …

Hun svelget og kjente pulsen øke.

Hvis hun mistet hjemmet sitt, visste hun ikke hva hun skulle gjøre. Hun måtte sørge for at det klarte seg. Uansett. Så hun hadde tenkt å være der og bare la stormen rase seg ferdig. Det spilte ingen rolle hva ekspertene anbefalte eller hva Stacy mente hun burde gjøre. Hun hadde vokst opp i Charleston, og der var det mange orkaner. Hun skulle beskytte huset, dekke til vinduene, sikre innhegningene og låsene. Det hadde vært modig av henne å flytte hit, og hun skulle fortsette å være modig.

Du klarer dette. Du har full kontroll.

«Der er du jo. Beklager at jeg er litt sen», sa Stacy og satte seg ved siden av henne. «Jeg fikk et glimt av deg inne på akutten sammen med Jackson, men så forsvant du. Jeg trodde kanskje han hadde klart å sjarmere deg. Han har litt av et rykte, bare så du vet det.»

Lucy rynket pannen og tenkte på mannen som hadde fulgt henne hit. Han var råflott, i hvert fall hvis man likte menn som var høye og muskuløse, med glatt, solbrun hud og uttrykksfulle øyne med en sjelden kombinasjon av grønt og gyllent. Ikke at hun hadde lagt merke til det. Nei da. Men hun forsto godt at han hadde et visst rykte på seg. Han var altfor sjarmerende for sitt eget beste.

Stacy måtte le da Sam spant begeistret rundt seg selv. Alle elsket hunden, og følelsene ble gjengjeldt. Han var snill og utadvendt og omgjengelig, alt det eieren hans ikke var. Lucy trakk en enkelt gang i hundens bånd for å få ham til å sette seg, samtidig som det strammet seg i magen.

«Hvor mange kommer på dette møtet?» spurte hun da stadig flere folk strømmet inn i rommet. Hun motsto fristelsen til å fikle med pennene sine igjen og kjempet mot et nytt panikkanfall. Det hjalp å ha Stacy der. Bestevennen hennes her var en av de snilleste, mest generøse og mest lojale personene Lucy kjente. Hun var vakker både på innsiden og utsiden. Sønnen hennes, Miguel, var også en engel. De besøkte henne noen ganger på dyrehjemmet. Miguel hadde en lettere form for autisme, og det var utviklende for ham å være sammen med dyr.

«Tjue, kanskje tretti», sa Stacy og stakk en solbleket, løsrevet hårlokk bak øret. «Jeg vet at du synes slike ting kan være utfordrende. Det synes Miguel også.» Hun fant frem mobilen og så ned på skjermen. «Beklager. En av mennene på teamet mitt ligger på akutten.»

«Å, jøss.» Lucy følte angsten gli over til bekymring. Det var derfor venninnen virket litt alvorlig. «Er han hardt skadet?»

«Han har et stygt beinbrudd, og det er mulig han har indre blødninger også. Han opereres nå.»

«Hva skjedde? Var det en brann?»

«Nei. Reed hadde fri i dag. Han var ute med motorsykkelen sin og havnet i grøfta.»

Stacy la mobilen på bordet med skjermen ned. «De vet mer når han våkner opp. Hvis han våkner.»

«Det var leit å høre.»

Lucy hadde aldri sittet på en motorsykkel. Hun tok aldri unødige sjanser. Det skremte henne altfor mye.

«Takk.» Stacy nikket, fremdeles med en rynke i pannen. «Er det ikke rart hvordan et øyeblikk kan forandre på alt?»

Av en eller annen grunn fikk Lucy følelsen av at venninnen snakket om mer enn motorsykkelulykken. Hun la hånden over Stacys. «Går det bra med deg?»

«Ja. Nei. Jeg vet ikke. Det skjedde noe annet der inne på akutten også. Jeg så igjen en jeg aldri trodde jeg ville møte igjen, og nå …»

«Hallo, hallo», sa en nå halvkjent stemme fremst i rommet.

Lucy kikket opp og fikk se Jackson Durand. Nydusjet og i rene klær, og selv om hun ikke ønsket det, fikk synet av ham pulsen hennes til å øke takten. Hun svelget hardt, grep tak i den nærmeste pennen og banket den mot bordet.

Orkanen Mathilda var kanskje på vei, men noe sa henne at denne mannen var enda farligere.

